Междузвездни войни: Епизод IV - Нова надежда
„Междузвездни войни“ (), по-късно преименуван „Междузвездни войни: Епизод IV – Нова надежда“ (), е американска космическа опера с режисьор и сценарист Джордж Лукас, издадена през 1977 г. С филма започва създаването на поредицата „Междузвездни войни“. Забележителен със своите специални ефекти, нестандартна режисура и научнофантастична история, филмът е един от най-успешните и значими филми за всички времена.

Действието се развива „преди много години в една далечна галактика“, когато група борци за свобода, известни като Бунтовническия съюз, планират да разрушат могъщата космическа станция „Звездата на смъртта“ – унищожително оръжие, създадено от злата Галактическа империя. Тези събития нарушават спокойния живот на младия фермер Люк Скайуокър, когато той получава тайните планове на „Звездата на смъртта“ пренасяни от два дроида. След като Империята започва жестоко и унищожително издирване на дроидите, Скайуокър решава да придружи рицаря джедай Оби-Уан Кеноби в рискованото му начинание да освободи собственика на дроидите – бунтовническия лидер принцеса Лея Органа – и да спаси галактиката.

Продуциран с 11 млн. долара и пуснат на 25 май 1977 г. филмът спечелва 460 милиона долара в САЩ и още 314 млн. долара по света, с което побеждава предишния рекордьор „Челюсти“, като най-печеливш филм за всички времена. Сред многото награди, които получава, са и шест номинации за „Оскар“, в това число за най-добра поддържаща мъжка роля на Алек Гинес и най-добър филм. Джордж Лукас преиздава филма няколко пъти, понякога със значителни промени. Най-забележителните версии са специалната редакция на филма от 1997 г. и версията за DVD от 2004 г., която е с компютърно подобрени специални ефекти, променен диалог и добавени сцени.

Сюжет 

Галактиката е в състояние на гражданска война. Разузнавачи на Бунтовническия съюз са откраднали планове на „Звездата на смъртта“ – космическа станция на Галактическата империя, способна да унищожи цяла планета. Бунтовническият лидер принцеса Лея (Кари Фишър) притежава плановете, но нейният кораб е заловен от силите на Империята, командвани от злия лорд Дарт Вейдър (Дейвид Прауз). Преди Лея да бъде заловена, тя скрива плановете в паметта на дроида R2-D2 (Кени Бейкър), заедно с холографски запис. Малкият дроид избягва на безлюдната планета Татуин със своя другар дроида C-3PO (Антони Даниелс).

Двата дроида бързо са заловени от търговци на Джаба, които ги продават на фермера Оуен Ларс и неговия племенник Люк Скайуокър (Марк Хамил). Докато Люк почиства R2-D2, той случайно задейства част от холографското съобщение на Лея, в което тя моли за помощ Оби-Уан Кеноби. Единственият „Кеноби“, който Люк познава, е старият отшелник Бен Кеноби (Алек Гинес), който живее в близките хълмове; Оуен, от своя страна, отхвърля тази възможност, като предполага, че Оби-Уан е мъртъв.

По време на вечерята R2-D2 избягва да търси Оби-Уан. На следващата сутрин Люк и C-3PO излизат да търсят дроида и са пресрещнати от Бен Кеноби, който се разкрива, че е Оби-Уан и завежда Люк и дроидите в своя дом. Той разказва на Люк за своите дни на рицар джедай. Джедаите са били пазители на мира и справедливостта в галактиката преди да бъдат унищожени от Империята. Оби-Уан обяснява на Люк за тайнствено енергийно поле, наречено Силата, от което джедаите черпят своята сила. Оби-Уан дава на Люк светлинен меч – оръжието на джедаите – който е принадлежал на бащата на Люк, също джедай. Той обяснява на Люк връзката с баща му и твърди, че баща му е предаден и убит от Дарт Вейдър – бивш ученик на Оби-Уан, който преминава на Тъмната страна на Силата. След това Оби-Уан преглежда съобщението на Лея, в което тя го моли да занесе R2-D2 и плановете на Звездата на смъртта на нейната родна планета Олдерон, където нейният баща ще може да ги извлече и анализира. Оби-Уан моли Люк да изучи Силата. След като първоначално отказва Люк открива, че неговата родна планета е разрушена, а неговият чичо и леля са убити от имперски щурмоваци, които търсят двата дроида. Люк се съгласява да отиде с Оби-Уан до Олдерон и двамата наемат контрабандиста Хан Соло (Харисън Форд) и неговия партньор уукито Чубака (Питър Майхю), да ги транспортират с кораба си „Хилядолетния сокол“.

През това време Лея е затворена на „Звездата на смъртта“ и отказва да съобщи разположението на тайната бунтовническа база. Великият моф Таркин (Питър Къшинг), главнокомандващ офицер на „Звездата на смъртта“ и съюзник на Вейдър, се опитва да измъкне информация от Лея, като я заплашва, че ще разруши Олдерон. Лея се преструва, че сътрудничи, но въпреки това Таркин разрушава планетата, за да покаже силата на новото имперско оръжие. Когато „Хилядолетния сокол“ пристига на координатите на Олдерон, той намира само облак от прах. „Хилядолетния сокол“ проследява имперски изтребител до „Звездата на смъртта“, където е заловен от прихващащия лъч на станцията и изпратен в хангарния отсек. Групата избягва от „Хилядолетния сокол“ и се скрива в контролната зала, докато Оби-Уан се опитва да изключи прихващащия лъч. Докато чакат, Люк открива, че принцеса Лея е на борда и ще бъде екзекутирана. Люк успява да убеди Хан и Чубака да му помогнат в спасяването ѝ с обещание за огромно възнаграждение и те заедно спасяват принцесата. По пътя обратно към „Хилядолетния сокол“ стават свидетели на дуел със светлинни мечове между Оби-Уан и Дарт Вейдър. Докато бързат да се качат в кораба, Оби-Уан позволява да бъде поразен от светлинния меч на Дарт Вейдър. Кеноби изчезва, а неговото празно наметало и изключения му меч падат на земята.

„Хилядолетния сокол“ се отправя към бунтовническата база на Явин IV, където плановете на „Звездата на смъртта“ са анализирани и е открито нейното слабо място. За тази цел трябва да се използват изтребители с по един пилот, които да се промъкнат през безупречната отбрана на „Звездата на смъртта“ и да атакуват незащитена вентилационна шахта. Люк се присъединява към бунтовниците, докато Хан взима своята награда за спасяването на принцесата и напуска, въпреки молбата на Лея да остане и да се бие. Атаката започва, след като Звездата на смъртта пристига в системата, чието разположение става известно от проследяващото устройство, сложено от Дарт Вейдър на „Хилядолетния сокол“. Силите на бунтовниците претърпяват тежки загуби и след няколко провалени атаки оцеляват само няколко пилоти. Вейдър се появява в имперски изтребител и начело на собствен отряд започва да напада бунтовническите кораби. Люк разбира, че е един от малцината оцелели пилоти, и започва да атакува, докато Вейдър се доближава до него. През това време „Звездата на смъртта“ се приближава в обхват за стрелба по Явин IV. Когато Вейдър е готов да стреля по изтребителя на Люк, се появява „Хилядолетния сокол“, който напада Вейдър и неговите хора, и запраща кораба на Вейдър неуправляем в космоса. Направляван от гласа на Оби-Уан, който го съветва да използва Силата, Люк изключва прицелващия компютър и извършва успешен изстрел, с който разрушава „Звездата на смъртта“, секунди преди тя да стреля по бунтовническата база. По-късно на грандиозна церемония, принцеса Лея награждава с медали Люк и Хан за техния героизъм по време на битката.

Актьорски състав

Български дублажи

Източници

Външни препратки 
 Междузвездни войни: Епизод IV – Нова Надежда в Movies-BG.org
 Официален сайт
 Федерация „Междузвездни Войни“ България
 Български Джедайски Орден 
 Българското уики за Междузвездни войни

Междузвездни войни
Филми от 1977 година
Американски научнофантастични филми
Филми на Джордж Лукас
Носители на „Оскар“ за най-добра музика
Филми на Туентиът Сенчъри Фокс
Филми, носители на „Оскар“ за най-добър дизайн на костюмите